สังคมข่าวหุ้น
ดัชนี SET ลบ 3.22 จุด ปิด 1,619.23 จุด มูลค่าการซื้อขาย 59,804.85 ล้านบาท แต่พอมาดูตัวเลขการซื้อขายของนักลงทุนต่างชาติซื้อสุทธิ 1,021 ล้านบาท
ดัชนี SET ลบ 3.22 จุด ปิด 1,619.23 จุด มูลค่าการซื้อขาย 59,804.85 ล้านบาท แต่พอมาดูตัวเลขการซื้อขายของนักลงทุนต่างชาติซื้อสุทธิ 1,021 ล้านบาท
10 พ.ย. 2565

ดัชนี SET ลบ  3.22 จุด ปิด 1,619.23 จุด มูลค่าการซื้อขาย 59,804.85 ล้านบาท แต่พอมาดูตัวเลขการซื้อขายของนักลงทุนต่างชาติซื้อสุทธิ 1,021 ล้านบาท สถาบันซื้อเช่นกัน 545 ล้านบาท และบัญชีโบรกฯ ซื้อ 17 ล้านบาท ส่วนรายย่อยขาย 1,584 ล้านบาท นั่นแสดงว่า มีการขายหุ้นในกลุ่มบิ๊กแคปที่นำโดยหุ้นพลังงานในกลุ่ม “พี่ปอ” นำโดย PTT PTTGC TOP IRPC PTTEP หลังกำไรปรับลง รวมถึงหุ้นกลุ่มสื่อสาร แล้วไปซื้อหุ้นที่มีขนาดมาร์เก็ตแคปน้อยลงมา เช่น กลุ่มโรงพยาบาล BCH BH BDMS รวมถึงกลุ่มแบงก์ KBANK และ SCB
หุ้น KLINIQ ราคาหลังจากเทรดวันแรก ถือว่ายังทรงตัวในระดับสูง หากจะถามว่า ราคาจะรูดลงหรือไม่ คำตอบคือ น่าจะยังไม่ใช่ตอนนี้ หรืออาจจะไม่รูดเลยก็ได้ หาก 4 เซียนรายใหญ่ยังถือหุ้นกันอยู่ แล้วไม่ได้เทขายกันออกมา และเข้าใจว่า การเข้ามาถือนั้น น่าจะมีสัญญา (ใจ) กันไว้ว่าจะต้องถือกันเป็นจำนวนกี่เดือน ส่วนใหญ่จะกำหนดไว้ 3-6 เดือน ส่วนแนวโน้มราคาหุ้นจะวิ่งขึ้นอีกไหม? ก็น่าจะมีโอกาส เพราะกำไรที่รายใหญ่บางคนได้กันอยู่ตอนนี้กินโอมากาเสะ 2-3 มื้อ ก็หมดแล้ว
เมืองไทย แคปปิตอล MTC หลังแจ้งงบออกมาฯ ราคาทรุดลงทันที เพราะหนี้เสียเพิ่ม  ตั้งสำรองสูง ล่าสุด ปริทัศน์ เพชรอำไพ รองบิ๊กบอส MTC ยังคงเป้าพอร์ตสินเชื่อปี 2565 เติบโตเกิน 20% ส่วน NPL ในไตรมาส 4/2565 จนถึงไตรมาส 1/2566 ยังคงเพิ่มขึ้น จากภาวะเศรษฐกิจยังคงผันผวน แต่ในไตรมาส 2/2566 เป็นต้นไป NPL จะอยู่ในระดับที่ทรงตัว และช่วงที่ผ่านมา มีการตั้งสำรองเพื่อรองรับกับความไม่แน่นอนในอนาคต ปี 2564 มีการตั้งสำรองไป 600-700 ล้านบาท แต่ในปีนี้ตั้งสำรองไปแล้ว 1,500 ล้านบาท ใครถือหุ้นอยู่ อาจจะต้องรอกลางปีหน้า ราคาน่าจะค่อย ๆ ฟื้นตัวได้
เบทาโกร BTG ราคาหุ้นยังไม่ฟื้นตัว และจะเป็นแบบนี้ไปอีกนานแค่ไหนนั้น คงขึ้นอยู่กับนักลงทุนสถาบัน เพราะหากกลุ่มนี้เข้ามาไล่ซื้อ แล้วดันราคาขึ้นมา คนที่ติดอยู่ คงต้องเทขายใส่แน่นอน ทำให้ราคาอาจจะมีแนวโน้มปรับลงต่อได้ และคงต้องรอดูแนวโน้มไตรมาส 4/2565 ด้วยว่า กำไรจะออกมาอย่างไร ส่วนราคาหุ้นไอพีโอ 40 บาท ก็น่าจะสะท้อนผลประกอบการไปถึงปีหน้าแล้วด้วยมั๊ง
กองทุน JASIF กับราคาต่อหน่วย 8.10-8.15 บาทต่อหน่วยลงทุน แล้วได้เงินปันผลไตรมาสละ 0.23-0.24 บาท ดูยังไงก็คุ้ม เพียงแต่ว่าอาจจะมีความเสี่ยงเรื่องดีล ADVANC ว่า จะยังไงต่อ เพราะตอนนี้มุมมองของโบรกฯ แตกต่างกันไปอย่างสิ้นเชิงจริง ๆ ดังนั้น หากใครจะเก็บ JASIF เพื่อหวังยีลด์เงินปันผล ก็ต้องพิจารณาด้วยจะมีความเสี่ยงเรื่องราคาต่อหน่วยจะลดลงกว่านี้อีกไหมจากความเสี่ยงต่าง ๆ ที่จะเกิดขึ้นทั้งจากในสัญญา และดีลของแอดวานซ์ฯ
TISCO ราคาหุ้นหลังย่อตัวลงมาในช่วงเดือน ส.ค. 2565 ได้ค่อย ๆ ปรับขึ้นมาเรื่อย ๆ จนมาใกล้ระดับ 100 บาทอีกครั้ง หากใครเข้าไปเก็บช่วงนั้น สบายไปล่ะ ได้ทั้งส่วนต่างราคาหุ้นและเงินปันผลให้ผลตอบแทนเฉลี่ยต่อปี 8% (+/- ) ถือยาวได้เลย ส่วนใครรอราคาย่อตัวนั้น แนวรับดูยังไงก็ยากที่จะหลุด 95 บาท หรืออย่างเลวร้ายสุดคือ 90 บาท (ยิ่งเป็นไปได้ยาก) เว้นแต่ช่วงขึ้น XD จ่ายเงินปันผล ที่จะเกิดขึ้นในช่วงไตรมาส 2/2566 หรือปีหน้าโน่นเลยล่ะ